DÔVODOVÁ SPRÁVA

A. Všeobecná časť

Návrh zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov (ďalej len „zákon o športe“), predkladajú na rokovanie Národnej rady Slovenskej republiky poslanci Národnej rady Slovenskej republiky Erik VLČEK, Dušan TITTEL, Dávid DEMEČKO, Roman MALATINEC, Pavol ĽUPTÁK a Ivan ŠEVČÍK.


Predkladaný návrh zákona reaguje na situáciu absencie strediska, ktoré by venovalo pozornosť aj zdravotne postihnutým športovcom v rozvíjaní ich športového potenciálu a systematickej prípravy. V súčasnom znení zákona o športe ustanovenie § 62 upravuje postavenie „iných ústredných orgánov štátnej správy“, ktoré v rámci svojej pôsobnosti v oblasti športovej reprezentácie podporujú a zabezpečujú činnosť zriadených rezortných športových stredísk v súlade s jednotnými pravidlami podľa ustanovenia § 55 ods. 2 zákona o športe a podporujú športové organizácie.

Cieľom navrhovanej úpravy v § 62 ods. 2 zákona o športe je vytvoriť jednoznačný právny základ pre fungovanie nového typu rezortného športového strediska, ktoré bude pôsobiť ako rozpočtová organizácia Ministerstva práce, sociálnych vecí a rodiny Slovenskej republiky, a podporiť vybrané skupiny zdravotne postihnutých športovcov v súlade s jednotnými pravidlami podľa ustanovenia § 55 ods. 2 zákona o športe z hľadiska sociálneho, integračného, zdravotného a spoločenského významu športu. 

Návrh zákona nie je predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona má negatívny vplyv na rozpočet verejnej správy, ktorý bude  rozpočtovo zabezpečený v rámci kapitoly Ministerstva práce, sociálnych vecí a rodiny Slovenskej republiky. Má pozitívny sociálny vplyv a nemá vplyv na podnikateľské prostredie, životné prostredie, informatizáciu spoločnosti, na služby verejnej správy pre občana ani vplyv na manželstvo, rodičovstvo a rodinu.


